ManpowerGroupin viimeisin työmarkkinabarometri julkaistiin tiistaina 12.9. Barometria varten haastatellut suomalaiset työnantajat raportoivat loka-joulukuulle rohkaisevia työllistämisaikeita. Työvoiman tarpeen ennustetaan kasvavan kaikilla alueilla ja toimialoilla.

Työmarkkinabarometria varten haastateltiin 625 julkisen ja yksityisen sektorin työnantajaa Suomesta.Kaikki haastatellut vastaavat samaan kysymykseen: "Miten arvioitte henkilöstön kokonaismäärän toimipisteessänne kehittyvän seuraavien kolmen kuukauden aikana verrattuna meneillään olevaan kvartaaliin?"

Vastaajista 8 % ennustaa henkilökunnan määrän kasvavan, 2 % odottaa henkilöstön vähenevän ja 89 % arvioi henkilöstömäärän pysyvän ennallaan. Viimeisen vuosineljänneksen kausitasoitettu työllistämisaikeiden indikaattori on +8 % ja on näin vahvin viiteen vuoteen. Viime vuoteen verrattuna työllisyysnäkymät kasvoivat kuusi prosenttiyksikköä.

Töitä tarjolla joka toimialalla

Kaikki työmarkkinabarometrin kymmenen toimialaa arvioivat palkkaavansa lisää työvoimaa vuoden 2017 viimeisellä neljänneksellä. Vahvimpia työmarkkinoita ennustetaan rahoitus-, vakuutus- ja kiinteistöalalla sekä liike-elämän palveluissa (indikaattori +18 %). Myös muun muassa hotelli- ja ravintola-ala ennakoi työvoimatarpeidensa kasvavan selkeästi (indikaattori +12 %).

Lähde: ManpowerGroupin työmarkkinabarometri Q4 2017, tiedote

Sähkö-, kaasu-, lämpö- ja vesihuollon sektorilla työllistämisindikaattori on +8 % ja rakennusalalla +7 %. Varovaisimmat työllistämisaikeet ovat kuljetus-, varastointi- ja viestintäaloilla (indikaattori +1 %). Edelliseen neljännekseen verrattuna työllistämisaikeet vahvistuvat yhdeksällä toimialalla kymmenestä. Vahvinta kasvu on rakennusalalla, jonka työllistämisaikeiden indikaattori nousee 25 prosenttiyksiköllä.

Vahvimmat työllistämisaikeet suurissa yrityksissä

Kaikissa yrityskokoluokissa odotetaan positiivisia työllistämisnäkymiä tulevalla neljänneksellä. Suurten yritysten (250 työntekijää tai enemmän) työllisyysnäkymien indikaattori on +23 %, kun taas keskikokoisissa yrityksissä (50–249 työntekijää) ja pienissä yrityksissä (10–49 työntekijää) indikaattorit ovat +17 % ja +12 %. Mikroyrityksissä (alle 10 työntekijää) työllistämisaikeet ovat varovaisempia (indikaattori +5 %).

Lähde: ManpowerGroup tyomarkkinabarometri Q4/2017

Edelliseen neljännekseen verrattuna suurten yritysten työllistämisaikeet paranevat huomattavat 14 prosenttiyksikköä. Keskisuuret yritykset raportoivat työllistämisaikeiden kohenevan 6 prosenttiyksikköä. Pienten ja mikrokokoisten yritysten työllistämisaikeet pysyvät kohtuullisen vakaina.

Työvoimalle tarvetta ympäri Suomen – eniten kasvua Itä-Suomessa

Työvoimatarpeiden odotetaan kasvavan ympäri Suomea. Vahvimpia työllistämisaikeita ennustavat Itä-Suomen työnantajat (indikaattori +17 %). Länsi- ja Etelä-Suomessa työllistämisaikeet ovat kohtuulliset (indikaattorit +8 % ja +6 %), ja Pohjois-Suomessa näkymät ovat varovaisen positiiviset (indikaattori +4 %).

Lähde: ManpowerGroupin työmarkkinabarometri Q4 2017, tiedote

Työllistämisaikeet vahvistuvat kolmella alueella neljästä edelliseen neljännekseen verrattuna. Länsi- ja Itä-Suomessa työllistämisaikeet paranevat huomattavat 17 ja 15 prosenttiyksikköä. Pohjois-Suomessa indikaattori kohoaa 6 prosenttiyksikköä. Etelä-Suomessa työllistämisaikeet pysyvät vuositasolla kohtuullisen vakaina.

Työllistämisaikeet kasvattavat osaajapulaa – työnantajien huolehdittava työantajamielikuvastaan

"Suomessa työllistämisaikeet ovat parantuneet jo neljänä perättäisenä vuosineljänneksenä ja ovat nyt korkeimmalla tasollaan sen jälkeen, kun barometri käynnistettiin Suomessa vuonna 2012", ManpowerGroupin Suomen toimitusjohtaja Matti Kariola kommentoi yhtiön tiedotteessa. "Tulokset ovat linjassa sekä tänä vuonna raportoidun talouskasvun että lähitulevaisuuden positiivisten odotusten kanssa."

Osaajapulan kasvu on väistämätöntä – työnantajamielikuvan jatkuvasta kehittämisestä on tärkeää huolehtia.

"Paremmat työllistämisaikeet merkitsevät väistämättä kasvavaa osaajapulaa", Kariola huomauttaa. "Työnantajien onkin tarkasteltava osaamisen hankkimista mahdollisimman laajasti ja huolehdittava työnantajamielikuvansa jatkuvasta kehittämisestä. Monilla aloilla kilpailu osaajista kiristyy entisestään, jolloin työpaikkoja on osattava myydä ja niiden on oltava houkuttelevia."

ManpowerGroup Employment Outlook Survey mittaa neljännesvuosittain työnantajien aikomuksia lisätä tai vähentää henkilöstönsä määrää seuraavan kvartaalin aikana. Barometri on lajissaan ainutlaatuinen: se on suurempi, laajempi, pitkäaikaisempi ja kattavampi kuin muut tutkimukset. Barometri lanseerattiin yli 50 vuotta sitten Yhdysvalloissa, ja se on yksi luotetuimmista työllistämisaikeita mittaavista tutkimuksista maailmassa. ManpowerGroup Employment Outlook Survey perustuu lähes 59 000 julkisen ja yksityisen sektorin työnantajan haastatteluun 43 maassa. Suomessa haastateltiin 625 julkisen ja yksityisen sektorin työnantajaa. Lisätietoja tutkimuksesta täällä.